## TRAM d’Alacant va arreplegar 2.494 objectes perduts en 2024

*** Els usuaris perden una mitjana de set articles al dia, sobretot carteres, moneders, motxilles, DNI, passaports i claus
* El protocol d’actuació establit aconseguix que els propietaris recuperen el 37,25 % dels seus estris, que és immediat si es tracta d’objectes de valor**

Ferrocarrils de la Generalitat Valenciana (FGV) va arreplegar durant l’any passat un total de 2.494 objectes perduts pels usuaris de TRAM d’Alacant. Estes dades suposen que s’obliden set objectes de mitjana al dia i 208 per mes, que són guardats com a mínim un mes en les estacions a on es custodien i un mes més en el magatzem d’objectes perduts de l’estació de Luceros. Transcorregut este període de temps, i si els seus propietaris no els han reclamat, s’entreguen a la Policia Local d’Alacant.

Els objectes que més apareixen en els trens i tramvies d’Alacant i la seua àrea metropolitana són, per orde, carteres i moneders, claus, motxilles, documentació (DNI, passaports, permís de conduir, targeta sanitària…), mòbils, ulleres, carpetes, paraigües i bosses.

Seguint amb la divisió per èpoques, els mesos en què més articles es van extraviar van ser octubre (442), gener (393), novembre (378), juny (366), març (308), abril (303), agost (296), juliol (291), maig (286), desembre (276), febrer (263) i setembre (199).

Gràcies als protocols establits per FGV per a la gestió i custòdia d’objectes perduts, la recuperació d’un objecte per part del seu amo durant el període que està registrat en FGV es xifra en 929, un 37,25 %, i el percentatge restant és entregat a la Policia Local d’Alacant o traslladat a un punt verd o de reciclatge, si es tracta d’objectes en evident estat de desgast o deterioració.

Quant al temps que es tarda a recuperar un article, varia si hi ha algun element identificatiu o el client el reclama; si és així, especialment quan es tracta d’un objecte de valor, se sol retirar fins i tot la mateixa jornada de la seua pèrdua.

**Procediment que cal seguir**

Les estacions ateses amb personal d’FGV són els punts d’entrega i de recollida per part dels usuaris en una primera fase, abans de ser traslladats a la seu central en l’estació de Luceros.

Transcorregut un mes, els objectes són arreplegats i portats al magatzem d’objectes perduts de l’estació de Luceros per a intentar localitzar l’amo, donar de baixa per al seu reciclatge segons el seu estat o bé entregar-los a l’Oficina d’Objectes Perduts d’Alacant transcorregut un altre mes.

Els documents oficials (DNI, passaports, etcètera) són entregats a la policia en la major brevetat per a intentar localitzar el seu propietari. Les targetes bancàries són destruïdes a fi de no ser manipulades, evitant així riscos innecessaris. La resta d’objectes que permeten localitzar el seu propietari, es realitzen seguiments i xicotetes investigacions per part del personal d’Atenció al Client per a aconseguir entregar-los.

**Objectes sorprenents**

A més de la pèrdua d’objectes habituals, com els citats anteriorment, crida l’atenció una sèrie d’articles que costa creure que els usuaris s’obliden, com bicicletes, patinets, maletes, crosses, bastons, ordinadors portàtils, tauletes, carros de bebé i de compres, cascos de moto, neveres portàtils, necessers, ombrel·les, assecador de cabells, radiografies, receptes, informes mèdics, una pala d’obra, el telèfon de la dutxa i fins a la tapa d’un vàter o un extintor.

Fecha: 21/04/2025